
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže od februára 2014 je Krym dočasne okupovaný Ruskom, ktoré ho po nezákonnom a medzinárodne neuznanom referende nezákonne anektovalo;
B.	keďže obyvatelia Krymu sa naďalej stretávajú so závažným porušovaním ľudských práv, s nezákonnými odvodmi do ruskej armády, s núteným vydávaním pasov a rusifikáciou, so svojvoľným zadržiavaním, často na základe vykonštruovaných obvinení z terorizmu, s nedobrovoľnými zmiznutiami, mučením, mimosúdnymi popravami a neexistenciou slobody presvedčenia, zhromažďovania, združovania a náboženského vyznania;
C.	keďže ruské okupačné orgány sa zameriavajú najmä na krymských Tatárov, etnických Ukrajincov a etnické menšiny a presídlili až 800 000 Rusov, čím násilne zmenili demografické zloženie Krymu podľa etnických línií neokoloniálnym spôsobom, čo podľa medzinárodného práva predstavuje vojnový zločin;
D.	keďže v Ruských väzniciach je viac ako 200 krymských politických väzňov vrátane 133 krymských Tatárov a 67 politických väzňov s vážnymi zdravotnými problémami, ktoré si vyžadujú pomoc;
E.	keďže krymská novinárka a obhajkyňa ľudských práv Iryna Danylovyč bola v roku 2022 unesená, obvinená z držby výbušnín a odsúdená na 6 rokov a 11 mesiacov odňatia slobody; keďže aktivista MVO Tofik Abdulhazijev bol v roku 2019 na základe vykonštruovaných obvinení zatknutý a odsúdený na 12 rokov odňatia slobody vo väznici s najvyšším stupňom stráženia a od roku 2023 je zadržiavaný vo väzení vzdialenom približne 2 700 km od Krymu; keďže v roku 2021 bol občiansky novinár Amet Sulejmanov odsúdený na 12 rokov väzenia;
F.	keďže mnohí obyvatelia Krymu sú naďalej prenasledovaní, a to aj: Emil Kurbedinov, Server Mustafajev, Emir-Usein Kuku, Lutfije Zudijeva, Kulamet Ibraimov, Abdurešit Džepparov, Edem Semedľajev, Rustem Kjamilev, Oleksandr Sizikov, Halyna Dovhopola, Ruslan Abdurachmanov, Rustem Huhuryk a Lilia Hemedžy;
1.	opätovne odsudzuje nezákonnú okupáciu Krymskej autonómnej republiky a mesta Sevastopol Ruskom;
2.	odsudzuje pokračujúce útoky Ruska na etnických Ukrajincov a systematické prenasledovanie pôvodných krymských Tatárov, ktorého cieľom je vymazať ich identitu, dedičstvo a kultúru, čo krymským Tatárom pripomína genocídne deportácie z roku 1944; domnieva sa, že budúcnosť Krymu je spojená s jeho uznaním ako historickej vlasti krymských Tatárov;
3.	odsudzuje prenasledovanie novinárov, aktivistov občianskej spoločnosti a obhajcov ľudských práv a deportácie civilistov vrátane politických väzňov z Krymu do väzenských zariadení v Rusku, čo je v rozpore s medzinárodným právom;
4.	požaduje okamžité a bezpodmienečné prepustenie Iryny Danylovyčovej, Tofika Abdulhazijeva a Ameta Sulejmanova a ďalších politických väzňov; žiada, aby im bola poskytnutá okamžitá lekárska starostlivosť; odsudzuje presadzovanie rozsudkov proti vážne chorým osobám, čo predstavuje zjavné porušenie medzinárodných noriem v oblasti ľudských práv; vyzýva Medzinárodný výbor Červeného kríža a OSN, aby zistili, kde sa nachádzajú zadržiavaní civilisti z Krymu;
5.	vyzýva medzinárodné spoločenstvo, aby pokračovalo vo svojej politike neuznania nezákonnej anexie Krymu; podporuje úsilie o ukončenie jeho okupácie, ako je Krymská platforma; vyzýva na posilnenie sankcií voči jednotlivcom a právnym subjektom zapojeným do nezákonnej anexie;
6.	poveruje svoju predsedníčku, aby postúpila toto uznesenie PK/VP, príslušným inštitúciám EÚ a ruským a ukrajinským orgánom.

